钦定古今图书集成/明伦汇编/氏族典/第343卷 > 《跋刘墨庄世谱后》元·虞集
## 钦定古今图书集成/明伦汇编/氏族典/第343卷 > 《跋刘墨庄世谱后》元·虞集

故宋《临川世家》，莫如莫侍郎，晏、王二丞相家最贵重。
南渡后，如橘园李侍郎，青田陆先生及崇仁罗春伯
枢密，月湖何同叔尚书，梅亭李公父中书，皆著姓，而
有道德、行艺、文学、政事，卓卓有述者。及他郎官卿监
以下，尚多有之。内附国朝将七十年，乔木故家，或著
或微，其谱或存或否，要必有贤者出，而后有以亢其
宗而兴之也。其自外来寓者，则有桐木韩氏子孙，近
得见谱于郡城，俯仰今昔，伊可怀也。墨庄刘氏自清
江来金溪，遂为其邑之望。诸孙叔熙能以垂三百年
之家世，及其文学交游之懿，辑为“三巨编”，何其备哉！
噫！诗书清门有能世其学者，则可以有誉于天下，而
贻永于后来矣。